Anne-Marie Meldgaard (S), 2002-10-10:
Jeg vil gerne starte med at bede ministeren om at sørge for, at høringssvarene i fremtiden kommer over så betids, at man kan nå at læse dem, inden vi har første behandling.
Ellers vil vi fremover søge udsættelse af førstebehandlinger.
Men til forslaget: Lovforslag nr. L 21 indeholder en masse småændringer af forskellige love på integrationsområdet, som kun har det formål at rationalisere det 3-årige integrationsprogram.
En rationalisering betyder at gøre det samme lidt billigere eller lidt hurtigere, og vi kunne såmænd godt have tænkt os, at regeringen ville gøre lidt mere lidt hurtigere i denne her sag.
Indvandrerne vinder stadig væk ikke fodfæste på det danske arbejdsmarked, og den kulturelle og medmenneskelige integration er minimal.
Da vi i 1998 indskrev, at loven her skulle revideres i 2002, var det nok noget mere omsiggribende end det her, vi havde tænkt os.
En regering, som har vundet et valg ved at lave overbudspolitik på udlændingeområdet, burde efter Socialdemokraternes mening gå meget mere konstruktivt til værks end det, vi ser her i revisionsforslaget.
Men der er da håb om, at der er mere substans i de lovforslag, regeringen allerede har bebudet den fremsætter til januar.
På indholdssiden er det vigtigste nye i L 21, at der bliver flere aktører til at løse integrationsopgaverne, og vi er meget åbne over for, at både ungdomsskoler, højskoler, virksomheder og nabokommuner skal have mulighed for at samarbejde om at løse opgaverne i løbet af integrationsprogrammets løbetid.
I forhold til sprogcentrene har vi ikke noget imod flere aktører.
Vi har store forventninger til ideen om arbejdspladsdansk, men vi ønsker ikke ulige konkurrencevilkår, når det drejer sig om bl.a. udbud, tilsyn, pædagogik og kvalitet i uddannelsen.
Vi ønsker ikke konkurrenceforvridning og en ny uddannelsesindustri med kassetænkning, som vi har set tidligere på området, med mange små udbydere med tvivlsom kvalitet i uddannelsen.
Det er en god idé at indføre særlig opkvalificerende aktiveringsforløb, som skal føre til ordinær beskæftigelse inden for det erhverv, udlændinge har praktiseret i hjemlandet.
Men hvorfor skal reglen kun gælde højtuddannede?
Vi mangler bestemt også erhvervsuddannet arbejdskraft lige nu.
Hvad angår reglen om flygtninges ret til en passende bolig inden for 3 måneder, er vi opmærksomme på, at den af mange opfattes som positiv særbehandling af flygtninge.
Det er ikke hele sandheden, for flygtninge, som er visiteret til en bestemt kommune, kan jo ikke bare flytte til Holmsland, hvor husene er billige og skatten lav.
De er jo fastlåst i placeringskommunen i 3 år.
Men Socialdemokraterne vil alligevel gerne være med til at smidiggøre retskravet på de 3 måneder til en passende bolig under forudsætning af, at der ikke ændres på den ligelige fordeling af flygtninge i kommunerne, og vi er tilfredse med, at ministeren kan gribe ind, hvis kommunen ikke hurtigt finder en passende bolig til de flygtninge, den modtager.
Vi ønsker også, at der i den nye lovgivning tages hensyn
til flygtninges særlige forhold, og vi bakker især op om, at et højskoleophold eller lignende skal være muligt i en anden kommune end modtagerkommunen, men er betænkelige ved, at netop modtagerkommunen sammen med flygtningen ikke har indflydelse på den første individuelle kontrakt om f.eks. højskoleophold og lignende.
I forslaget er der også en afskaffelse af appelmuligheden, når Udlændingestyrelsen afgør, om en udlænding er omfattet af integrationsloven.
Der indgår også en afvigelse fra forvaltningsloven og persondataloven.
I begge tilfælde ønsker vi sikkerhed for, at udlændinges retssikkerhed opretholdes.
Desuden foreslås det, at arbejdsmarkedets parter ikke længere skal være repræsenteret i kommunernes integrationsråd, men at de kan, hvis det ønskes.
Vi vil gerne vide, hvem der skal ønske det: kommunerne, borgerne eller parterne selv?
Og vi ønsker helt klart at drøfte rådenes sammensætning nærmere.
Vi vil også gerne vide, hvorfor parternes tilstedeværelse i rådene ikke prioriteres højt, når nu integrationen på arbejdsmarkedet ellers har så høj en prioritet.
Så Socialdemokraterne vil som sagt gerne være med til at spare tid og penge i håndteringen af integrationsprogrammerne, især og hvis de bruges til øget integrationsindsats.
Så vi er positive og vil arbejde konstruktivt med forslaget i udvalget.